Source: https://ispis.sk/judikatura/KSKE/5Sd10/2012
Timestamp: 2020-03-31 19:04:04+00:00
Document Index: 3368937

Matched Legal Cases: ['súd ', 'súd ', '§ 70', '§ 71', '§ 71', '§ 71', 'Súd ', '§ 250', 'súd ', '§ 71', 'Súd ']

KSKE 5 Sd 10/2012 - iSpis
iSpis Judikatúra – KSKE 5 Sd 10/2012
KS v Košiciach, dátum 20.02.2012, sp.zn. KSKE 5 Sd 10/2012
Súd: Krajský súd Košice Spisová značka: 5Sd/10/2012 Identifikačné číslo súdneho spisu: 7012200121 Dátum vydania rozhodnutia: 21. 02. 2012 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2012:7012200121.1
Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľa Š. N. L. T. Á. Š. Q. , trvale bytom K. Č.. XX, proti odporkyni Sociálnej poisťovni, ústrediu Bratislava, Ul. 29. augusta č. 8, Bratislava, v konaní o invalidnom dôchodku takto
P o t v r d z u j e rozhodnutie odporkyne zo dňa 08. novembra 2011 č. XXX XXX XXXX X.
Rozhodnutím zo dňa 08. 11. 2011 č. XXX XXX XXXX X odporkyňa podľa § 70 a § 71 zákona č. 461/2003 Z. z. o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 17. 10. 2011 s tým, že podľa posudku posudkového lekára sociálneho poistenia Sociálnej poisťovne, pobočky so sídlom v Košiciach zo dňa 17. 10. 2011 menovaný nie je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť u neho predstavuje 25 %.
Navrhovateľ sa včas podaným opravným prostriedkom domáhal preskúmania zákonnosti citovaného rozhodnutia odporkyne tvrdiac, že jeho zdravotný stav sa nezhoduje so závermi, obsiahnutými v napadnutom rozhodnutí. Požiadal o opätovné prehodnotenie jeho celkového zdravotného stavu dvomi, resp. viacerými odborníkmi.
Odporkyňa v písomnom vyjadrení zo dňa 09. 02. 2012 navrhla preskúmavané rozhodnutie ako vecne správne potvrdiť zo skutkových aj právnych dôvodov obsiahnutých v jeho odôvodnení. Konštatovala, že námietkam navrhovateľa nie je možné vyhovieť, pretože tento nespĺňa podmienku, stanovenú v § 71 ods. 1 zákona o sociálnom poistení, ako to vyplýva z posudku posudkového lekára Sociálnej poisťovne, pobočky Košice zo dňa 17. 10. 2011 i posudku druhostupňového posudkového orgánu zo dňa 09. 01. 2012, vypracovaného na účely odvolacieho konania s prihliadnutím na námietky navrhovateľa, vznesené v podanom odvolaní. Z oboch týchto posudkov vyplýva, že miera poklesu jeho schopnosti vykonávať zárobkovú činnosť je 25 % v porovnaní so zdravou fyzickou osobou, z čoho vyplýva, že nie je invalidný podľa citovaného zákonného ustanovenia.
Súd v konaní podľa § 250l a nasledujúcich O. s. p. po preskúmaní napadnutého rozhodnutia a oboznámení sa s dávkovým spisom odporkyne dospel k záveru, že opravný prostriedok navrhovateľa zo dňa 30. 11. 2011 nie je dôvodný.
Z obsahu administratívneho spisu súd zistil, že navrhovateľ požiadal o priznanie invalidného dôchodku žiadosťou spísanou dňa 17. 10. 2011 a tento žiadal priznať od 11. 08. 2011.
Podľa posudku posudkového lekára sociálneho poistenia Sociálnej poisťovne, pobočky v Košiciach zo dňa 17. 10. 2011, menovaný nie je invalidný podľa § 71 ods. 1 citovaného zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Za rozhodujúce zdravotné postihnutie u navrhovateľa posudkový lekár považoval choroby podporného a pohybového aparátu - dorzopatia, degeneratívne zmeny na chrbtici a medzistavcových platničkách, pričom toto postihnutie je začlenené v kapitole XV, odd. B, pod pol. 3. b. prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 25 %. U menovaného bola zistená bolesť chrbta - dorzalgia, vysoký krvný tlak, polytopný vertebrogénny algický syndróm chrbtice a krčno-ramenný syndróm. Posudkový lekár dospel k záveru, že ide o 52-ročného posudzovaného, ktorý mal opakované punkcie ľavého kolenného kĺbu pre poškodenie chrupavky, neskôr liečené artroskopickým obrúsením. V popredí ťažkostí je viac ložiskový bolestivý syndróm chrbtice, bolesť kolena a ramena obmedzujúci posudzovaného v súčasnom zamestnaní vodár - kúrenár. Odborné vyšetrenia dokumentujú mierne funkčné postihnutie, poruchy statiky a dynamiky chrbtice s poruchou svalového korzetu. Pre toto zdravotné postihnutie bola určená podľa prílohy č. 4 zákona č. 461/2003 Z. z. miera poklesu schopnosti vykonávať zárobkovú činnosť v rozsahu 25 %.
K zhodnému záveru pokiaľ ide o rozhodujúce zdravotné postihnutie i určenú mieru poklesu schopnosti vykonávať zárobkovú činnosť u navrhovateľa dospel aj posudkový lekár sociálneho poistenia odporkyne so sídlom v Košiciach vo svojom posudku podanom dňa 31. 01. 2012 pre potreby súdneho konania. Zdravotný stav navrhovateľa charakterizoval diagnostickým záverom: bolesti chrbta - dorzalgia, vysoký krvný tlak, polytopný vertebrogénny algický syndróm chrbtice a krčno- ramenný syndróm, ku ktorému dospel po zhodnotení aktuálneho zdravotného stavu navrhovateľa na základe ním absolvovaných odborných lekárskych vyšetrení a vlastného lekárskeho vyšetrenia posudkovým lekárom. Za rozhodujúce zdravotné postihnutie u navrhovateľa aj tento posudkový lekár považoval choroby podporného a pohybového aparátu - dorzopatia, degeneratívne zmeny na chrbtici a medzistavcových platničkách, ktoré začlenil do kapitoly XV, odd. B, pol. 3 písm. b) prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 25 %. Zo záveru posudku vyplýva, že posudzovaný mal opakovane punkcie ľavého kolena pri degeneratívnych zmenách s vykonanou aj artroskopickou operáciou vo februári 2011, funkčne ľavé koleno je bez postihu, hybnosť je plná, koleno je stabilné. Ako rozhodujúce zdravotné postihnutie bola stanovená 25 % miera poklesu schopnosti vykonávať zárobkovú činnosť pre bolesti chrbta pri degeneratívnych zmenách s miernym funkčným postihnutím, bez známok koreňového postihnutia, reflexologicky a motoricky funkčne bez chorobných zmien. Podľa doložených lekárskych nálezov nejde o postihnutie, ktoré by zdôvodňovalo invaliditu.
Navrhovateľ na pojednávaní dňa 21. 02. 2012 zotrval na podanom opravnom prostriedku proti napadnutému rozhodnutiu odporkyne. Zhodne ako pred jednotlivými posudkovými lekármi popísal svoje subjektívne ťažkosti, ktorými trpí a ktoré u neho pretrvávajú aj doposiaľ. Uviedol, že nerozumie, prečo mu posudkoví lekári zamietli jeho žiadosť o invalidný dôchodok, keď odborní lekári sa vyjadrili, že podmienky na priznanie invalidity spĺňa. Poukázal na to, že si nevie kľaknúť a ani ísť do drepu, vzhľadom na ktorú skutočnosť ho žiadny súkromník nezamestná. V súčasnosti je evidovaný na úrade práce, sociálnych vecí a rodiny ako nezamestnaný.
Súd na základe dokazovania vykonaného v správnom konaní dospel k záveru, že skutkové okolnosti týkajúce sa rozsahu zdravotného poškodenia navrhovateľa boli dostatočne ozrejmené príslušnými posudkovými lekármi sociálneho poistenia SP, ktorí vo svojich posudkoch vyhodnotili všetky zdravotné postihnutia navrhovateľa, vyplývajúce z jeho zdravotnej dokumentácie i vlastných vyšetrení. Navrhovateľ v konaní neuviedol žiadne nové skutočnosti, ktoré by neboli známe príslušným posudkovým lekárom pri vypracovaní posudkov a ktoré by mohli ich jednoznačné a presvedčivé závery spochybniť. Zdravotné poškodenia navrhovateľa zistené objektívnymi lekárskymi vyšetreniami podľa podaných posudkov vo veci konajúcich posudkových orgánov neznižujú jeho pracovnú schopnosť natoľko, aby bol invalidný. Podľa týchto posudkov pre dlhodobo nepriaznivý zdravotný stav, má menovaný stanovenú mieru poklesu schopnosti vykonávať zárobkovú činnosť vo výške 25 % v porovnaní so zdravou fyzickou osobou. Keďže navrhovateľ v konaní nepredložil také dôkazy, ktoré by odôvodňovali určenie vyššej miery poklesu jeho schopnosti vykonávať zárobkovú činnosť, nárok na invalidný dôchodok mu nevznikol.